## La Generalitat adjudica les obres de construcció de 57 vivendes protegides en la Ciutat de la Llum d’Alacant

*** El sistema de permuta a canvi d’obra permet que del total d’estes 57 vivendes, huit passaran a formar part del parc públic de la Generalitat
* Esta actuació s’emmarca dins del Pla Viu, que continua amb l’adjudicació d’altres concursos per a la construcció de més de 1.600 vivendes en la Comunitat Valenciana**

La Generalitat, a través de la Vicepresidència Primera i Conselleria de Servicis Socials, Igualtat i Vivenda, ha adjudicat la construcció de 57 vivendes protegides en la zona de Ciutat de la Llum, a Alacant.

Esta actuació s’emmarca en el Pla Viu de la Comunitat Valenciana impulsat pel Consell i l’objectiu del qual és la mobilització del sòl públic disponible, tant autonòmic com municipal, per a la construcció de vivenda protegida.

El secretari autonòmic de Vivenda, Sebastián Fernández, ha destacat que l’impuls que està prenent el Pla Viu “demostra la clara aposta d’este Consell per la vivenda i com la cooperació de tots, tant sector públic com privat, ens ajudarà a revertir una situació d’emergència residencial com la que estem vivint”.

Durant el mes de desembre, la Vicepresidència, a través de l’Entitat Valenciana de Vivenda i Sòl (EVha), va posar en marxa el procés de licitació per a la construcció de més de 1.600 vivendes de protecció pública mitjançant col·laboració publicoprivada a través de permuta d’obra futura.

Sebastián Fernánez ha ressaltat la bona acollida d’este procés, al qual 36 empreses van presentar ofertes per a la construcció d’estes vivendes en 11 municipis de la Comunitat Valenciana. “Quan oferixes un projecte real, ben pensat i estudiat, el sector de la construcció respon i els ajuntaments també. Això el que ha passat amb el Pla Viu”, ha afirmat.

La fórmula de licitació triada pel Govern Valencià permet la incorporació de vivendes al parc públic de vivenda de lloguer social, sense cost per a la Generalitat, ja que les empreses adjudicatàries es comprometen a entregar, en concepte de permuta, un nombre determinat de vivendes.

Per al secretari autonòmic, “es tracta d’un pla que beneficia a tots”, i així ho ha explicat. “D’una banda, la cessió de sòl per part de la Generalitat i els ajuntaments per a construir permetrà donar resposta al problema de l’accés a la vivenda digna i assequible. D’altra banda, també generarà una important activitat econòmica en el sector i la creació d’ocupació directa i indirecta”.

En el cas de Ciutat de la Llum, la Generalitat rebrà huit vivendes, que passaran a formar part del parc públic. En abril es van resoldre les primeres adjudicacions per a construir 72 vivendes a Elx i altres 29 en la zona de Garbinet d’Alacant. Estes dos promocions sumaran altres 16 vivendes públiques.

Fernández ha recordat que, de les més de 1.600 vivendes previstes per permuta en estes licitacions, més de 1.180 vivendes es construiran en la província d’Alacant en municipis com Torrevieja, Alacant, Sant Vicent del Raspeig, Elx, Sant Joan, i Xàbia.

L’empresa adjudicatària compta ara amb un termini de 20 dies per a acreditar la documentació administrativa i la garantia definitiva. La Conselleria continua amb l’adjudicació d’altres concursos pel sistema de permuta.

**Característiques de les vivendes**

L’empresa adjudicatària proposa un gran bloc lineal adossat en el nord de la parcel·la, la qual cosa permet alliberar espai per a situar usos comunitaris, com zona de piscina, instal·lacions de jocs i àrees amb bancades i zones d’ombra.

Cada vivenda tindrà un garatge i un traster. Totes disposaran de terrasses, que en la planta baixa es convertixen en espais exteriors d’ús privatiu.

L’edifici preveu instal·lacions fotovoltaiques d’autoconsum en coberta i comptarà amb un sistema d’aerotèrmia. També projecta un aljub per a l’aprofitament de les aigües pluvials en les zones enjardinades.

Destacar que l’equip de Vivenda continua treballant en els estudis tècnics i econòmics de solars oferits per altres ajuntaments, que permetran aconseguir noves licitacions en diferents municipis de la Comunitat Valenciana.

L’objectiu del Consell és donar resposta a una de les grans preocupacions de la ciutadania com és la falta de vivenda, principalment en alguns sectors de la població. Cal recordar que amb el nou decret de vivendes de protecció pública (VPP) de la Generalitat es reserva un 40 % de vivendes protegides a jóvens de fins a 35 anys i s’ajusta la renda per a facilitar l’accés a estos immobles.

Fecha: 13/05/2025